Document ID: 32013R1069

A BIZOTTSÁG 1069/2013/EU RENDELETE
(2013. október 30.)
az 1333/2008/EK európai parlamenti és tanácsi rendelet II. mellékletének a kolbászokhoz használt természetes belekben alkalmazott nátrium-foszfátok (E 339) felhasználása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználási feltételeiket.
(2)
Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárásnak megfelelően, a Bizottság kezdeményezésére vagy pedig kérelem alapján módosítható.
(3)
2010. augusztus 26-án a Bizottsághoz kérelmet nyújtottak be annak engedélyezése iránt, hogy a nátrium-foszfátok (E 339) savanyúságot szabályozó anyagként használhatók legyenek a kolbászokhoz használt természetes belekben; a Bizottság a kérelmet hozzáférhetővé tette a tagállamok számára.
(4)
A nátrium-foszfátok (E 339) megtalálhatók az élelmiszer-adalékanyagok uniós jegyzékében, és használatuk bizonyos élelmiszerekben engedélyezett, amelyek között azonban nem szerepelnek a kolbászokhoz használt természetes belek.
(5)
A természetes belek mechanikai tulajdonságai tekintetében a kolbász-előállító ágazat számára problémát jelent, és tetemes hatékonyságcsökkenést okoz, hogy töltés közben a kolbász szétrepedhet, és a belek csúszóssága csökken (megnövekedett tapadás) a kolbásztöltő tölcséren.
(6)
A savanyúságot szabályozó anyagként használt nátrium-foszfátok (E 339) bizonyítottan alkalmasak a természetes belek csúszósságának javítására, megkönnyítve ezzel a töltés folyamatát, és csökkentve a belekre kifejtett erőt, így a szétrepedés kockázatát.
(7)
A foszfátok tekintetében az élelmiszerügyi tudományos bizottság által megállapított (3) tolerálható napi bevitel maximális szintje 70 mg/testtömeg kg. A kérelmező által javasolt maximális szint egy kilogramm bélre számítva 12 600 mg, ennek megfelelően a belekből a végtermékként nyert kolbászba átkerülő foszfát maximális szintje 250 mg/kg. A kezelt természetes belekből származó foszfátok legfeljebb 2,1 %-kal járulnak hozzá a tolerálható napi bevitel maximális szintjéhez. Ezért helyénvaló engedélyezni a nátrium-foszfát savanyúságot szabályozó anyagként való használatát a kolbászokhoz használt belek mechanikai tulajdonságainak javítására.
(8)
Az 1331/2008/EK rendelet 3. cikke (2) bekezdésének alapján a Bizottságnak ki kell kérnie az Európai Élelmiszerbiztonsági Hatóság véleményét ahhoz, hogy naprakésszé tehesse az 1333/2008/EK rendelet II. mellékletében szereplő élelmiszer-adalékanyagok uniós jegyzékét, kivéve, ha a szóban forgó frissítések valószínűsíthetően nem gyakorolnak hatást az emberi egészségre. Mivel annak engedélyezése, hogy a nátrium-foszfátokat (E 339) a kolbászokhoz használt természetes belek mechanikai tulajdonságainak javítására használják, a jegyzék olyan jellegű frissítését jelenti, amely a fent felsorolt okok miatt valószínűsíthetően nincs hatással az emberi egészségre, nem szükséges kikérni az Európai Élelmiszerbiztonsági Hatóság véleményét.
(9)
Az 1333/2008/EK rendelet II. mellékletét ezért ennek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. október 30-án.

Labels: 0
3
17
14